CELEX: E2021C0264
Language: ro
Date: 2021-11-23 00:00:00
Title: Decizia delegată nr. 264/21/COL a Autorității AELS de Supraveghere din 23 noiembrie 2021 privind măsurile de urgență din Norvegia referitoare la focarele de gripă aviară înalt patogenă, adoptate în temeiul articolului 259 alineatul (1) litera (c) din Regulamentul (UE) 2016/429 și al articolelor 21, 39 și 55 din Regulamentul delegat (UE) 2020/687 [2022/40]

13.1.2022   
               
               
                  RO
               
               
                  Jurnalul Oficial al Uniunii Europene
               
               
                  L 8/187
               
            
         DECIZIA DELEGATĂ nr. 264/21/COL A AUTORITĂȚII AELS DE SUPRAVEGHERE
         din 23 noiembrie 2021
         privind măsurile de urgență din Norvegia referitoare la focarele de gripă aviară înalt patogenă, adoptate în temeiul articolului 259 alineatul (1) litera (c) din Regulamentul (UE) 2016/429 și al articolelor 21, 39 și 55 din Regulamentul delegat (UE) 2020/687 [2022/40]
         Corectată la 25 noiembrie 2021 prin Decizia delegată nr. 266/21/COL a Autorității AELS de supraveghere
         AUTORITATEA AELS DE SUPRAVEGHERE,
         având în vedere Acordul dintre statele AELS privind instituirea unei Autorități de Supraveghere și a unei Curți de Justiție, în special articolul 1 alineatul (2) și articolul 3 din Protocolul 1 la acesta,
         având în vedere actul menționat în capitolul I partea 1.1 punctul 13 din anexa I la Acordul privind Spațiul Economic European („Acordul privind SEE”), Regulamentul (UE) 2016/429 al Parlamentului European și al Consiliului din 9 martie 2016 privind bolile transmisibile ale animalelor și de modificare și de abrogare a anumitor acte din domeniul sănătății animalelor („Legea privind sănătatea animală”) [„Regulamentul (UE) 2016/429”] (1), astfel cum a fost modificat și adaptat la Acordul privind SEE prin adaptările specifice și sectoriale menționate în anexa I la acordul respectiv, în special articolul 257 alineatul (1), articolul 258 alineatele (1), (2) și (3) și articolul 259 alineatul (1) litera (c),
         având în vedere actul menționat în capitolul I partea 1.1 punctul 13e din anexa I la Acordul privind SEE, Regulamentul delegat (UE) 2020/687 al Comisiei din 17 decembrie 2019 de completare a Regulamentului (UE) 2016/429 al Parlamentului European și al Consiliului în ceea ce privește normele de prevenire și control al anumitor boli listate [„Regulamentul delegat (UE) 2020/687”] (2), astfel cum a fost adaptat la Acordul privind SEE prin adaptările sectoriale menționate în anexa I la acordul respectiv, în special articolele 21, 39 și 55,
         având în vedere actul menționat în capitolul I partea 1.1 punctul 13a din anexa I la Acordul privind SEE, Regulamentul de punere în aplicare (UE) 2018/1882 al Comisiei din 3 decembrie 2018 privind aplicarea anumitor norme de prevenire și control al bolilor în cazul categoriilor de boli listate și de stabilire a unei liste a speciilor și a grupurilor de specii care prezintă un risc considerabil de răspândire a bolilor listate respective [Regulamentul de punere în aplicare (UE) 2018/1882] (3), astfel cum a fost adaptat la Acordul privind SEE prin adaptările specifice și sectoriale menționate la acordul respectiv, în special articolele 1 și 2, precum și anexa la acesta,
         astfel cum a fost adaptat la Acordul privind SEE prin punctul 4 litera (d) din Protocolul 1 la Acordul privind SEE,
         întrucât:
         Gripa aviară înalt patogenă (HPAI) este o boală infecțioasă virală a păsărilor care poate avea un impact sever asupra profitabilității exploatațiilor avicole, cauzând perturbări ale comerțului în Spațiul Economic European („SEE”). Virusurile HPAI pot infecta păsări migratoare, care pot apoi să le răspândească pe distanțe lungi în timpul migrațiilor de toamnă și de primăvară. Prin urmare, prezența virusurilor HPAI la păsări sălbatice reprezintă o amenințare continuă de introducere directă și indirectă a acestor virusuri în exploatațiile de păsări de curte sau de alte păsări captive. În cazul apariției unui focar epidemic de HPAI, există riscul ca agentul patogen să se răspândească la alte exploatații de păsări de curte sau de păsări captive.
         Regulamentul (UE) 2016/429, Regulamentul delegat (UE) 2020/687 și Regulamentul de punere în aplicare (UE) 2018/1882 au fost încorporate în anexele la Acordul privind SEE cu efect de la 21 aprilie 2021.
         Regulamentul (UE) 2016/429 stabilește un nou cadru legislativ pentru prevenirea și combaterea bolilor transmisibile la animale sau la om. HPAI este menționată la articolul 9 alineatul (1) litera (a) punctul (i) din Regulamentul (UE) 2016/429 ca boală listată care face obiectul normelor de prevenire și control prevăzute la articolul respectiv. Anexa la Regulamentul de punere în aplicare (UE) 2018/1882 menționează HPAI ca boală de categoria A, D și E, astfel cum este definită la articolul 1 din regulamentul respectiv.
         Articolul 259 alineatul (1) din Regulamentul (UE) 2016/429 impune Autorității AELS (denumită în continuare „autoritatea”) să revizuiască măsurile de urgență luate de autoritățile competente din Norvegia în temeiul articolului 257 alineatul (1) litera (a) sau al articolului 258 din același regulament în cazul apariției unui focar al unei boli listate menționate la articolul 9 alineatul (1) litera (a), inclusiv HPAI („măsurile luate de autoritățile norvegiene”). Articolul 259 alineatul (1) litera (c) impune autorității, în cazul în care consideră necesar, în scopul evitării unei perturbări nejustificate a circulației animalelor și a produselor, să adopte măsurile de urgență menționate la articolul 257, alineatul (1) de aprobare a măsurilor luate de autoritățile norvegiene.
         Regulamentul delegat (UE) 2020/687 completează normele pentru controlul bolilor de categoria A, B și C prevăzute în Regulamentul (UE) 2016/429, inclusiv măsurile de control al bolilor vizând HPAI. Articolul 21 din regulamentul respectiv prevede instituirea unor zone de protecție și de supraveghere în cazul apariției unui focar de boală din categoria A, inclusiv HPAI. Această regionalizare este aplicată în special pentru a menține starea de sănătate a păsărilor în restul teritoriului Norvegiei, prin prevenirea introducerii agentului patogen și prin asigurarea depistării timpurii a bolii.
         La 12 noiembrie 2021, Norvegia a notificat apariția, pe teritoriul său, a unui focar de HPAI într-un efectiv de găini ouătoare (denumit în continuare „primul focar”) (4). Autoritățile competente din Norvegia au luat măsurile de control al bolilor necesare în conformitate cu Regulamentul delegat (UE) 2020/687, inclusiv stabilirea unor zone de protecție și de supraveghere în jurul acestui focar.
         La 18 noiembrie 2021, Norvegia a notificat apariția unui al doilea focar (5) de HPAI într-o exploatație de găini ouătoare situată în zonele deja stabilite în jurul primului focar. Autoritățile norvegiene competente au luat măsurile de control al bolilor necesare în conformitate cu Regulamentul delegat (UE) 2020/687, inclusiv adaptarea zonelor de protecție și de supraveghere instituite în jurul primului focar, astfel încât să acopere o zonă de protecție pe o rază de cel puțin trei kilometri și o zonă de supraveghere pe o rază de cel puțin 10 kilometri în jurul exploatației unde a apărut cel de-al doilea focar epidemic.
         Pentru a preîntâmpina orice fel de perturbare inutilă a comerțului în SEE, este nevoie de o descriere rapidă a zonelor de protecție și de supraveghere instituite de Norvegia ca urmare a apariției focarelor de HPAI.
         În consecință, zonele de protecție și de supraveghere instituite ca urmare a apariției focarelor de HPAI din Norvegia, unde se aplică măsurile de control al bolilor astfel cum sunt prevăzute în Regulamentul delegat (UE) 2020/687, sunt enumerate în anexa la prezenta decizie prin care se aprobă măsurile luate de autoritățile norvegiene în temeiul articolului 259 alineatul (1) litera (c) din Regulamentul (UE) 2016/429, precum și durata regionalizării respective specificată în anexa menționată.
         Autoritatea a examinat, în colaborare cu Norvegia, măsurile de control al bolilor și admite că limitele zonelor de protecție și de supraveghere, stabilite de autoritățile competente din Norvegia, se află la o distanță suficient de mare față de orice exploatație în care a fost confirmat un focar epidemic de HPAI.
         La 17 noiembrie 2021, autoritatea, prin Decizia delegată nr. 262/21/COL (documentul nr. 1249845) a prezentat în mod corespunzător proiectul de decizie Comitetului AELS pentru chestiuni veterinare și fitosanitare („Comitetul AELS”), în conformitate cu articolul 259 alineatul (1) și cu articolul 266 alineatul (2) din Regulamentul (UE) 2016/429. La 23 noiembrie 2021, Comitetul AELS a emis un aviz favorabil cu privire la proiectul de decizie. În consecință, proiectul de decizie este conform cu avizul comitetului,
         ADOPTĂ PREZENTA DECIZIE:
         
            Articolul 1
            Zonele de protecție și de supraveghere instituite de Norvegia în temeiul articolului 21 din Regulamentul delegat (UE) 2020/687, precum și durata măsurilor care trebuie aplicate în astfel de zone de protecție în temeiul articolului 39 și în astfel de zone de supraveghere în temeiul articolului 55 din respectivul Regulament delegat, în urma apariției unor focare epidemice de gripă aviară înalt patogenă la păsările de curte sau la păsările captive, sunt instituite și aprobate la nivelul statelor AELS care fac parte din SEE și sunt enumerate în anexa la prezenta decizie.
         
         
            Articolul 2
            Norvegia se asigură că:
            
                        (a)
                     
                     
                        zonele de protecție instituite de autoritățile sale competente în conformitate cu articolul 21 alineatul (1) litera (a) din Regulamentul delegat (UE) 2020/687 cuprind cel puțin zonele menționate ca zone de protecție în partea A din anexa la prezenta decizie;
                     
                  
                        (b)
                     
                     
                        măsurile care trebuie aplicate în zonele de protecție, astfel cum se prevede la articolul 39 din Regulamentul delegat (UE) 2020/687, sunt menținute cel puțin până la datele valabile pentru zonele de protecție menționate în partea A din anexa la prezenta decizie.
                     
                  
         
            Articolul 3
            Norvegia se asigură că:
            
                        (a)
                     
                     
                        zonele de supraveghere instituite de autoritățile sale competente în conformitate cu articolul 21 alineatul (1) litera (b) din Regulamentul delegat (UE) 2020/687 cuprind cel puțin zonele menționate ca zone de supraveghere în partea B din anexa la prezenta decizie;
                     
                  
                        (b)
                     
                     
                        măsurile care trebuie să fie aplicate în zonele de supraveghere, astfel cum se prevede la articolul 55 din Regulamentul delegat (UE) 2020/687, sunt menținute cel puțin până la datele valabile pentru zonele de supraveghere menționate în partea B a anexei la prezenta decizie.
                     
                  
         
            Articolul 4
            Prezenta decizie intră în vigoare la data semnării.
         
         
            Articolul 5
            Prezenta decizie se aplică până la ultima dată menționată în anexa la prezenta decizie, dată la care măsurile de control al bolilor în oricare dintre zonele de protecție sau de supraveghere încetează să mai fie aplicabile în conformitate cu articolul 39 sau cu articolul 55 din Regulamentul delegat (UE) 2020/687, după caz.
         
         
            Articolul 6
            Prezenta decizie se adresează Norvegiei.
         
         
            Articolul 7
            Prezenta decizie este autentică în limba engleză.
         
         
            Adoptată la Bruxelles, 23 noiembrie 2021.
            
               
                  Pentru Autoritatea AELS de Supraveghere, acționând în temeiul Deciziei de delegare nr. 130/20/COL
               
               Högni S. KRISTJÁNSSON
               
                  Membru responsabil al Colegiului
               
            
            
               Melpo-Menie JOSÉPHIDÈS
               
                  Contrasemnatar în calitate de director Afaceri juridice și executive
               
            
         
         
            (1)  Încorporat în Acordul privind SEE prin Decizia nr. 179/2020 din 11 decembrie 2020 a Comitetului mixt al SEE.
         
            (2)  Încorporat în Acordul privind SEE prin Decizia nr. 3/2021 din 5 februarie 2021 a Comitetului mixt al SEE.
         
            (3)  Încorporat în Acordul privind SEE prin Decizia nr. 179/2020 din 11 decembrie 2020 a Comitetului mixt al SEE.
         
            (4)  Documentul nr. 1248890.
         
            (5)  Documentul nr. 1249847.
      
      
         
            ANEXĂ
            
               Partea A
            
            
               Zone de protecție din Norvegia, astfel cum sunt menționate la articolele 1 și 2:
            
            
                        Zona care cuprinde:
                     
                     
                        Data până la care se aplică în conformitate cu articolul 39 din Regulamentul delegat (UE) 2020/687
                     
                  
                        părțile din municipiile Klepp, Sandnes și Sola din județul Rogaland care sunt cuprinse într-un cerc cu raza de trei kilometri, cu centrul situat pe coordonatele GPS N: 58.79985 E: 5.60616
                     
                     
                        7.12.2021
                     
                  
                        părțile din municipiile Klepp, Sandnes și Sola din județul Rogaland care sunt cuprinse într-un cerc cu raza de trei kilometri, cu centrul situat pe coordonatele GPS N: 58.79980 E: 5.61022
                     
                     
                        14.12.2021
                     
                  
               Partea B
            
            
               Zone de protecție din Norvegia, astfel cum sunt menționate la articolele 1 și 3:
            
            
                        Zona care cuprinde:
                     
                     
                        Data până la care se aplică în conformitate cu articolul 55 din Regulamentul delegat (UE) 2020/687
                     
                  
                        părțile din municipiile Klepp, Sandnes, Sola și Time din județul Rogaland care sunt situate dincolo de perimetrul descris în zona de protecție și într-un cerc cu raza de 10 kilometri, cu centrul situat pe coordonatele GPS N: 58.79985 E: 5.60616
                     
                     
                        16.12.2021
                     
                  
                        părțile din municipiile Klepp, Sandnes și Sola din județul Rogaland care sunt cuprinse într-un cerc cu raza de 3 kilometri, cu centrul situat pe coordonatele GPS N: 58.79985 E: 5.60616
                     
                     
                        de la 8.12.2021 până la 16.12.2021
                     
                  
                        părțile din municipiile Klepp, Sandnes, Sola și Time din județul Rogaland, situate dincolo de perimetrul de protecție și în interiorul unui cerc cu raza de 10 kilometri, cu centrul situat pe coordonatele GPS N: 58.79980 E: 5.61022
                     
                     
                        23.12.2021
                     
                  
                        părțile din municipiile Klepp, Sandnes și Sola din județul Rogaland care sunt cuprinse într-un cerc cu raza de trei kilometri, cu centrul situat pe coordonatele GPS N: 58.79980 E: 5.61022
                     
                     
                        de la 15.12.2021 până la 23.12.2021